འབྱུང་བ་ལས་གྲུབ་པའི་སྔོ་ལྗང་ཅན་གྱི་ལྗོངས་སམ་ཚལ་དུ་སྐྱེ་ཞིང་དེ་ལས་འབྱུང་བའི་ཟས་རིགས་ལ་སྔོ་ཚལ་ལམ་ཚོད་མ་དང་སྔོ་ངད་ཞེས་ཀྱང་བྱ་ཞིང༌།ཟས་དེ་རིགས་ནི་བཀྲེས་སྐོམ་སེལ་བྱེད་ཀྱི་ནུས་པ་དང་ལྡན་པའི་སྔོ་ཚལ་སོགས་མ་བཅོས་རང་བྱུང་གི་ཟས་རིགས་རྣམས་ནི་ཁ་ཟས་ཙམ་དུ་མ་ཟད།སྨན་རྫས་ལའང་མཆོག་ཏུ་སྔགས་ཤིང༌།ལུས་གསོ་ཞིང་ནད་རིགས་བཅོས་པར་བྱེད་པའི་ཐབས་ལམ་མམ་གཉེན་པོ་སྟེ།རྒྱས་པར་བཤད་ན་སྟོང་དང་རྩ་གཉིས་ཡོད་པ་རྣམས་ཀྱང་མདོར་ཧྲིལ་གྱི་དྲིལ་ན་ཟས་དང༌།སྤྱོད་ལམ།སྨན།དཔྱད་གཞིའི་གྲས་ནས་གཉིས་པ་ཡིན་ལ།ལུས་སྲོག་འཚོ་བའི་ཟས་སྨན་ཐུན་མོང་དུ་སྒྱུར་བ་ལེགས་ཤོས་ཤིག་ཀྱང་ཡིན་པས།ཟས་ཀྱི་གསོ་ཐབས་ནི་སྨན་གྱི་བཅོས་ཐབས་ལས་ཀྱང་གལ་ཆེ་ཞིང་ཕན་ནུས་ཀྱང་ཆེ་བའི་རྒྱུ་མཚན་ལ་བརྟེན་ནས་ནད་བཅོས་སྐབས་སུའང་གོ་རིམ་ཡང་འདི་ལྟར་ཡོད་དེ།སྟོབས་ཆུང་ནད་ལ་དང་པོ་སྤྱོད་ལམ་ཟབ།དེ་མ་ཞི་ནས་གནོད་ཟས་ཀྱིས་བཅོས།དེ་མ་ཞི་ན་བསིལ་དྲོད་སྨན་གྱིས་བཅོས།གསུམ་ཀས་མ་གནོད་དཔྱད་ཀྱིས་ནད་གཡུལ་དབྱུང༌།ཞེས་གསུངས་པ་དང༌།ཟས་ཀྱི་གསོ་ཐབས་ནི་སྨན་གྱི་བཅོས་ཐབས་ལས་བཟང་ཞིང་ཟུར་འཕོག་ཆུང་ལ་གསོ་ཐབས་གཞན་གྱི་སྔོན་ལ་བསྟེན་དགོས་པ་ཞིག་ཆགས་ཡོད།དོན་ཐེངས་སྔོན་མའི་འཕྲོས།སྤྱིར་རང་བྱུང་ཁམས་ལས་གྲུབ་པའི་རྫས་གང་ཞིག་བཀྲེས་སྐོམ་སེལ་ཞིང་ལུས་སྲོག་གཉིས་ལྷན་གཅིག་ཏུ་ཡུན་རིང་དུ་འཚོ་བར་བྱེད་པའི་ཆེད་དུ་ལོངས་སྤྱོད་བྱའམ་བཟའ་རྒྱུ་དེ་ལ་ཟས་ཞེས་བྱ་ཞིང༌།ལུས་སྲོག་གཉིས་ལྷན་གཅིག་ཏུ་ཡུན་རིང་འཚོ་བར་བྱེད་ཅིང་བཀྲེས་སྐོམ་སེལ་བྱེད་གྱི་ཕན་ནུས་དང་ལྡན་པའི་ཟས་སྐོམ་དེ་རིགས་ནི་འབྱུང་བའི་ཁམས་ལས་གྲུབ་པ་ཞིག་སྟེ།དེ་ཡང་ནམ་མཁས་གར་ཁྱབ་ཀྱི་གནས་སུ་འབྱུང་བས་ཁྱབ་ཅིང༌།འབྱུང་བས་གར་ཁྱབ་ཀྱི་གནས་སུ་དེའི་མཚན་ཉིད་དང་བྱེད་ལས་ཀྱིས་ཁྱབ་ནས་ཡོད་པས་ན།ས་སྟེང་འདི་ན་ངོ་ཤེས་མིན་གྱི་ཁྱད་པར་ཙམ་ལས་ལུས་སྲོག་ལ་ཕན་པའི་ཟས་སྨན་མ་ཡིན་པའི་དངོས་པོ་གང་ཡང་ཡོད་པ་མ་ཡིན་ནོ།།